101 Deus

Deus ostenditur in scriptura summe potens, summe sapiens, summus bonus. Eius omnipotencia monstratur in diuersis.

¶ Primo, in actu creandi, nam creare est aliquid de nichilo facere, quod quidam est infinite potencie, Matt. 13[:55]: *Hic est fabri filius,* Marie? Et vere quia in Psal. [73:16], dicitur *tu fabricatus es auroram et solem*. Et eciam triplicem naturam, utpote suppremam luminosam, quod est celum mediam diafonam, id est, aerem, et aquam infimam opacam, id est, terram.

¶ Secundo, patet Dei omnipotencia in generalitate dominandi, Esth. 13[:9-11]: *Domine, rex omnipotens, in ditione tua cuncta sunt posita, et non est qui possit resistere voluntati tue … Dominus omnium tu es*. Nam Deus est omnium motor[[1]](#endnote-1) et rector, Sap. 8[:1]: *Attingit a fine usque ad finem fortiter*, quia in celo superbos angelos precipitando, que sunt in mundo, id est, principem mundi eiciendo, infernum spoliando, disponens omnia suauiter. Quia in celo bonos confirmando, in mundo genus humanum redimendo, in inferno suos educendo, Sap. 12[:13]: *Non est alius quam tu, cui cura est de omnibus*. Sicut enim mobile mouetur a motore, ita omnia a Deo immobili, Ysai. 26[:12]: *Omnia opera nostra operatus es* in *nobis*. Ergo peccator resistens voluntati diuine non quia nichil est, secundum illud Psal. [14:4]: *Ad nihilum deductus est in conspectu ejus malignus*.

¶ Tercio, omnipotencia Dei patet in continuitate gubernandi, Psal. [47:15]: *Hic est Deus noster*, generaliter in creacione, spiritualiter in recreacione, totaliter in glorificacione. Ergo homo pre ceteris creaturis laudet Deum creatorem, quia dedit esse; non tantum esse simpliciter, sicut dedit lapidibus; non tantum esse vegitabile, sicut dedit[[2]](#endnote-2) arboribus; non tantum esse sensibile, sicut dedit pecoribus; non tantum esse intellectuale, sicut dedit angelis; set super hec omnia dedit ei continere, Sap. 10[:2]: *Dedit* homini *virtutem continendi omnia*, scilict, in seipso. Ergo eciam obediat homo dominatori, Psal. [2:11]: *Servite Domino in timore*, magna miseria hominis, quia omnia creata, eciam insensibilia, obediunt creatori, secundum illud Luc. 8[:25], qualis *est hic, quia et ventis imperat, et mari, et obediunt ei*. Ergo, tercio, honoret homo continuum gubernatorem qui omnia presencialiter conspicit, /f.30rb/ Heb. 4[:13]: *omnia nuda et aperta oculis eius*; Sap. 7[:23]: *Omnem habens virtutem, omnia prospiciens*. Quippe, sicut Act. 17[:27]: *Non longe* est *ab unoquoque nostrum*. In ipso enim viuimus, mouemur, et sumus. Ideo tanquam timentes eius conspectum, opera nostra debemus facere [coram ipso], sicut seruus coram domino, vxor coram marito, 1 Cor. 14[:40]: *Omnia honeste, et secundum ordinem fiant*, in vobis. Propter ista omnia impleamus illud, Psal. [34:10]: *Omnia ossa mea dicent*: gracias agendo, *Domine, quis similis tibi*?

¶ In creacione, in gubernacione, in[[3]](#endnote-3) inspeccione, ossa hic dicuntur electi, quia compaginati fide, medullati caritate, durabiles sepe,[[4]](#endnote-4) ordinati prudencia, candidi temperancia, recti iusticia, duri fortitudine. Set, heu, quia in Psal. [52:3-4] dicitur, Dominus *de celo prospexit super filios hominum, [ut] videat si est intelligens, aut requirens Deum*. Set sequitur, *Omnes declinaverunt; simul [inutiles facti sunt]*.

¶ Secundo, Dei summa sapiencia patet in tribus. Primo, in congrua rerum disposicione, Sap. 11[:21]: *Omnia in numero, pondere et mensura disposuisti*. In numero, ut nichil esset superfluum. In pondere, ut nichil esset immoderatum. Set, heu, quia in operibus nostris, nec est numerus sufficiens ad meritum propter bonorum omissionem, nec mensura tollens superfluum propter malorum commissionem, nec pondus ordinans in finem debitum propter corruptam intencionem.

¶ Secundo, sapiencia diuina patet in primaria scienciarum tradicione, Bar. [3:37]:

¶ *Hic adinvenit omnem viam discipline, et tradidit* eam, etc., Luc. 11[:31]: *Et ecce plus quam Salomon hic*.

Tercio, in directa electorum deduccione, Sap. 10[:10]: *Iustum deduxit* Dominus *per vias rectas*.

¶ Tercio, dileccio seu bonitas Dei patet in tribus. Primo, in redempcione generis humanum, que inchoata fuit in incarnacione, Luc. 1[:31]: *Ecce concipies in utero, et paries filium*.

¶ Item, perfecta in passione, Matt. 21[:38]: *Hic est heres, venite, occidamus eum, et habebimus hereditatem [eius]*.[1] Joan. 5[:6]: *Venit per aquam et sanguinem*. Item ostensa fuit in resurreccione, Act. 10[:40]: *Hunc* Iesum *suscitavit Deus.*

¶ Secundo, patet Dei clemencia in iustificacione impii propter quam fecit mirabilia et conuerteret eos, Luc. 8[:25]: *Ventis imperat, et mari obediunt ei*. Propter quam eciam docebant vtilia ut informaret, Luc. 7[:39, 47]: *Hic si esset propheta, sciret*, et sequitur ibi, *quoniam* *dilexit [multum]*. Joan. 7[:46]: *Numquam sic locutus est homo*. Propter quam et conferebat gracie dona ut mundaret, Joan. 1[:16, 29]: *De plenitudine eius omnes accepimus*. Item, *ecce qui tollit peccatum mundi*. Tercio, est bonitas patet in collatione premii eterni.

¶ Item, Deus habuit veritatem in documentis, sicut sol lucem in radio.

 Item, habuit bonitatem in beneficiis, sicut arbor in frondibus, floribus, et fructibus; vtilitatem in sacramentis, sicut medicus in suis medicinalibus; habuit potestatem in miraculis, sicut[[5]](#endnote-5) effectus ostendit causam.

Item, agit Deus a se, non ab alio, quia potentissimus secundum se, non secundum aliud exemplar, quia sapientissimus propter se, non propter alium finem quia optimus.

¶ Item, quia potentissimus est, dat ceteris esse limitatum et ita mensuram. Non enim poterunt esse plures, potentissimi, Eccli. 1[:8]: *Unus est altissimus, Creator omnipotens*. Quia sapientissimus, dat esse distinctum et sic numerum, Psal. [103:24]: *Omnia in sapientia fecisti*. Quia optimus, dat esse ordinatum et sic pondus. Nam pondus ordinat rem in locum suum, Sap. 1[:14]: *Creavit* Deus *ut essent omnia*, *et sanabiles.*

¶ Item, in Deo est potencia, qua flagellat propter culpam. Ideo metuendus.

¶ Item, in Deo est sapiencia, qua expectat ad penitenciam. Ideo, adiuuandus in Deo est bonitas, qua liberat per graciam. Ideo, amplectans.

¶ Item, Deus naturaliter et essencialiter vnus est. Set plures dictuntur dii adoptiue, ut sancti qui per graciam adoptantur in filios, Psal. [81:6]: *Ego dixi: Dii estis*, vnde et in dii. Dicuntur dii ex gracia exteriori, que consistit in collacione bonorum in presenti, Psal. [81:1]: *Deus stetit in synagoga deorum*. Set sancti dicuntur dii ex gracia interiori, que consistit in collacione gratuitorum in presenti. Ideo, nunc dicuntur semidii, set postmodum erunt plene deificati. Item, prelati dicuntur dii ex collata potestate. Vnde in Exod. [22:28] dicitur, *Diis non detrahes.* Ibi prelatis. Item, ibidem [Exod. 7:1]: *Constitui te Deum Pharaonis*, id est, potestatem super eum[[6]](#endnote-6) uel metuendum ei.

¶ Dicuntur, eciam, dii nuncupatiue et putatiue, ut demones et ydola, Psal. [95:5]: *Omnes dii gentium demonia.* /f.30va/ Item, *non erit in te deus [recens,* Psal. 80:10]. Et ad Philip. [3:19]: *Quorum Deus venter est.*

1. motor ] F.80 *corr*. morum F.128. [↑](#endnote-ref-1)
2. dedit ] *add*. ~~pecoribus~~ F.128. [↑](#endnote-ref-2)
3. in ] F.80 *om*. F.128. [↑](#endnote-ref-3)
4. sepe ] F. 80 *om*. F.128. [↑](#endnote-ref-4)
5. sicut ... causam ] F.80 *om*. F.128. [↑](#endnote-ref-5)
6. eum ] F.80 *om*. F.128. [↑](#endnote-ref-6)